Man breindood ná gru-aanval in kroegLudi Vink. Foto: Facebook Die polisie ondersoek ŉ saak van moord nadat ŉ 30-jarige man breindood verklaar is nadat hy Dinsdagaand in ŉ kroeg in Alberton met ŉ potspelstok in die oog gesteek is. Ludi Vink was Dinsdagaand by die kroeg in Randhart toe die voorval gebeur het. Kapt. Mavela Masondo, woordvoerder van die polisie, het bevestig Vink is “met ŉ onbekende voorwerp” gesteek en na ŉ hospitaal gehaas. Hy is daar breindood verklaar en is vroeg Donderdagoggend dood. Masondo het ook bevestig die polisie is bewus van beeldmateriaal van die voorval. Dit vorm deel van die ondersoek. Die grusame beeldmateriaal, wat intussen op YouTube gedeel is, toon hoe Vink langs die potspeltafel in die kroeg staan. ŉ Man in ŉ kraaghemp gryp dan die potspelstok en steek Vink in die gesig, voordat hy omdraai en uit die kameraskoot beweeg. Iemand hardloop dan nader en trek die stok uit Vink se gesig voordat hy hulp ontbied. ‘n Skermskoot uit die video van die aanval. Masondo wou nie bewerings dat die verdagte ŉ bekende skuldinvorderaar in Alberton is bevestig nie en het gesê die polisie kan nie nou meer inligting oor die ondersoek bekend maak nie. Hy het ook berigte, dat ŉ verdagte hom in verband met die voorval aan die polisie oorgegee het, ontken. “Niemand is nog in hegtenis geneem nie.” Alberton Rekord berig Vink is lank genoeg op lewensondersteuningsmasjiene gehou om sy organe te skenk. Vink se gebroke ma, Danlee Vink, het vandag op Facebook hulde aan haar seun gebring. “Vandag het ek, al was jy al klaar weg, my laaste totsiens gesê,” het sy geskryf. “My hart is uitgeruk, my siel is in pyn. My liewe, mooie, vriendelike seun. So sinneloos en wreed van my af weggeruk. Elke deeltjie van my is in pyn. Ek is lief vir jou my seun.”